Răsturnare de situație: Tăriceanu reclamă în premieră corupția din politică și uită de discursul despre statul paralel. Șeful ALDE cere bani mai mulți de la buget pentru partide

Călin Popescu Tăriceanu a admis vineri în premieră existența corupției în politică, vorbind despre ”o componentă de corupție legată de partidele politice” care a dus la anchete și condamnări. E pentru prima oară când Tăriceanu a renunțat la discursul despre presupusul stat paralel în legătură cu marile condamnări. Șeful ALDE a folosit noul narativ pentru a-l critica pe președintele Iohannis, care a respins categoric mărirea de 20 de ori a bugetului pentru partidele politice.

Tăriceanu a spus într-o conferință de presă că majorarea bugetelor pentru partide e o soluție bună tocmai pentru a stopa corupția din politică.

”Soluția practicată de alte state democratice, de a finanța partidele, este foarte bună tocmai pentru a nu mai exista aceste canale care aduc corupție, trafic de influență, grupuri de influență. Cred că soluția ar trebui salutată, nu criticată, ca să curățim clasa politică de corupție”, a spus Tăriceanu.

Reamintim că președintele Klaus Iohannis a atacat vineri legea bugetului la Curtea Constituțională, printre criticile aduse fiind și creșterea exponențială a bugetului pentru partide în detrimentul bugetului alocat investițiilor.

”Acum câteva zile, ministrul PSD, întrebat cum e cu spitalele regionale, mult promisele spitale, răspuns stupefiant: Zicea că avem bani pentru proiectare. Auzi, în al treilea an de guvernare au bani pentru proiectare. Păi ăștia nici nu vor să facă spitalele. Promit și nu fac. În schimb, dacă e vorba despre ei, au de unde. PSD a avut grijă să aloce sume imense pentru finanțarea partidelor politice. 150 de milioane va primi PSD din finanțarea partidelor. 150 de milioane din 270 de milioane propuse pentru finanțarea partidelor, de 20 de ori mai mult decât în anul 2016. Deci PSD și-a tras de 20 de ori mai mulți bani decât în anul 2016. Pentru asta au bani”, a spus Iohannis într-o declarație de presă.

Foto: InquamPhotos / Octav Ganea